Title: ประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการและเงื่อนไขการตีราคาทรัพย์สินโอนชำระหนี้ (ฉบับที่ 1) พ.ศ. 2547

ประกาศคณะกรรมการบรรษัทบริหารสินทรัพย์ไทย

ประกาศคณะกรรมการบรรษัทบริหารสินทรัพย์ไทย
เรื่อง
หลักเกณฑ์ วิธีการและเงื่อนไขการตีราคาทรัพย์สินโอนชำระหนี้ (ฉบับที่ ๑)
พ.ศ.
๒๕๔๗

โดยที่เป็นการสมควรแก้ไข เพิ่มเติมประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการและเงื่อนไขการตีราคาทรัพย์สินโอนชำระหนี้ ฉบับลงวันที่ ๒๕
ตุลาคม ๒๕๔๔ ให้เหมาะสมยิ่งขึ้น

อาศัยอำนาจตามมาตรา ๑๘ (๕) มาตรา ๔๒ มาตรา ๕๗ ประกอบมาตรา
๕๘ แห่งพระราชกำหนดบรรษัทบริหารสินทรัพย์ไทย พ.ศ. ๒๕๔๔ คณะกรรมการบรรษัทบริหารสินทรัพย์ไทยจึงให้แก้ไขเพิ่มเติมหลักเกณฑ์
วิธีการและเงื่อนไขการตีราคาทรัพย์สินโอนชำระหนี้ ดังต่อไปนี้

ข้อ ๑  ประกาศฉบับนี้เรียกว่า ประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการและเงื่อนไขการตีราคาทรัพย์สินโอนชำระหนี้
(ฉบับที่ ๑) พ.ศ. ๒๕๔๗

ข้อ ๒  ให้เพิ่มข้อความต่อไปนี้เป็นวรรคสองและวรรคสาม
ในข้อ ๒ แห่งประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการและเงื่อนไขการตีราคาทรัพย์สินโอนชำระหนี้ ฉบับลงวันที่ ๒๕ ตุลาคม ๒๕๔๔
ให้คณะกรรมการบรรษัทบริหารสินทรัพย์ไทยเป็นผู้รักษาการตามประกาศฉบับนี้
ในกรณีที่มีปัญหา ให้คณะกรรมการบรรษัทบริหารสินทรัพย์ไทยมีอำนาจวินิจฉัยชี้ขาด
มีคำสั่ง หรือยกเว้นการปฏิบัติตามประกาศนี้ได้

ข้อ ๓  ให้ยกเลิกข้อความตาม (ข) ของข้อ ๔.๒ แห่งประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการและเงื่อนไขการตีราคาทรัพย์สินโอนชำระหนี้ ฉบับลงวันที่ ๒๕ ตุลาคม ๒๕๔๔ และให้ใช้ข้อความใหม่ดังต่อไปนี้แทน
(ข)  หากลูกหนี้หรือผู้ค้ำประกันประสงค์จะเอาทรัพย์สินที่ระบุไว้ในข้อ
๔.๑ (ข) และ (ค) โอนให้ บสท.
แทนการชำระหนี้ด้วยเงินแล้ว ราคาของทรัพย์สินดังกล่าวที่ บสท. จะรับโอนแทนการชำระหนี้ด้วยเงินต้องเท่ากับราคาที่มีการซื้อจริง
หรือราคาขายทอดตลาดในขณะนั้น ยกเว้นกรณีที่ไม่สามารถหาราคาดังกล่าวได้ คณะกรรมการบริหารหรืออนุกรรมการที่คณะกรรมการบริหารมอบอำนาจ
มีความเห็นสมควรให้ใช้ราคาที่ บสท. กำหนด โดยถือแนวราคาประเมินของผู้ประเมินอิสระโดยความเห็นชอบของลูกหนี้
และ/หรือเจ้าของทรัพย์สินนั้นและให้ถือว่าราคาดังกล่าวเป็นราคาในท้องตลาด

ประกาศฉบับนี้ให้มีผลใช้บังคับตั้งแต่วันที่ ๑๘ ตุลาคม
๒๕๔๗ เป็นต้นไป[๑]

โอฬาร
ไชยประวัติ
ประธานกรรมการบรรษัทบริหารสินทรัพย์ไทย

นันทนา/ผู้จัดทำ
๑  มีนาคม  ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๖ ง/หน้า ๑๔๑/๒๓ กุมภาพันธ์ ๒๕๔๙